P6_TA(2004)0074

Razmere v Ukrajini

Resolucija Evropskega parlamenta o Ukrajini

Evropski parlament,

- ob upoštevanju svojih predhodnih resolucij o Ukrajini,

- ob upoštevanju zlasti resolucije o Ukrajini, ki je bila sprejeta 28. oktobra 2004 [1],

- ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani ter Ukrajino [2], ki je začel veljati 1. marca 1998,

- ob upoštevanju Skupne strategije Evropskega sveta 1999/877/SZVP o Ukrajini [3], ki jo je Evropski svet sprejel 11. decembra 1999 v Helsinkih,

- ob upoštevanju Končne izjave in priporočil parlamentarnega Odbora za sodelovanje med EU in Ukrajino z dne 16. in 17. februarja 2004,

- ob upoštevanju sporočila Komisije z dne 12. maja 2004 o evropski sosedski politiki (KOM(2004)0373),

- ob upoštevanju skupne izjave vrha Ukrajina — Evropska unija z dne 8. julija 2004 v Haagu,

- ob upoštevanju izjav ter predhodnih ugotovitev in zaključkov mednarodne misije za opazovanje volitev v Ukrajini glede obeh krogov predsedniških volitev,

- ob upoštevanju izjave nizozemskega predsedstva o drugem krogu predsedniških volitev v Ukrajini,

- ob upoštevanju nedavnega govora visokega predstavnika Evropske Unije za skupno zunanjo in varnostno politiko Javierja Solane pred Odborom za zunanje zadeve Evropskega parlamenta o Ukrajini,

- ob upoštevanju razglasitve končnih izidov predsedniških volitev v Ukrajini, ki jih je objavila osrednja volilna komisija,

- ob upoštevanju postopka pred ukrajinskim vrhovnim sodiščem glede veljavnosti drugega kroga predsedniških volitev,

- ob upoštevanju resolucije o drugem krogu predsedniških volitev in nastale politične krize, ki jo je ukrajinski parlament sprejel na svoji izredni seji 27. novembra 2004,

- ob upoštevanju člena 103(4) svojega Poslovnika;

A. ker se v okviru evropske sosedske politike priznava evropska naravnanost Ukrajine in pomen te države, ki ima tesne zgodovinske, kulturne in gospodarske vezi z državami članicami EU; ker je dejansko in uravnovešeno partnerstvo možno le ob upoštevanju skupnih vrednot, še zlasti kar zadeva demokracijo, pravno državo in spoštovanje človekovih in državljanskih pravic,

B. ker je ukrajinska družba dokazala svojo politično zrelost in pripadnost skupnim evropskim vrednotam,

C. ker je za pogoje, pod katerimi so bile izvedene predsedniške volitve v Ukrajini, vnaprej veljalo, da predstavljajo preskusni kamen stanja demokracije v državi in dejanske pripadnosti oblasti tem skupnim vrednotam,

D. ker so mednarodni opazovalci ugotovili, da so drugi krog predsedniških volitev v Ukrajini zaznamovale številne resne nepravilnosti in da volitve še zdaleč ne ustrezajo veljavnim mednarodnim merilom,

E. ker obstajajo resne domneve o tem, da je med preštevanjem glasov prišlo do množične poneverbe v korist sedanjega predsednika vlade Viktorja Janukoviča, številni pokazatelji pa te domneve potrjujejo,

F. ker osrednja volilna komisija ni hotela proučiti domnev o poneverbi in je g. Janukoviča razglasila za zmagovalca volitev,

G. ker je ukrajinsko vrhovno sodišče odložilo objavo sklepa osrednje volilne komisije in trenutno preiskuje veljavnost predsedniških volitev,

H. ker so ukrajinski parlament, številni predstavniki vlad in mednarodnih organizacij - vključno s predsedstvom EU in vlado Združenih držav Amerike - ter mnogi vodilni nacionalni in mednarodni politiki zahtevali razveljavitev drugega kroga volitev in takojšnjo izvedbo novega kroga,

I. ker sta se Ruska federacija in zlasti njen predsednik v precejšnji meri trudila vplivati na izide predsedniških volitev v Ukrajini in zagotoviti zmago g. Janukoviču,

J. ker na stotisoče ukrajinskih državljanov že več kot teden dni na ulicah izraža protest zaradi poneverjenih izidov volitev,

K. ker je zaradi celotnega dogajanja okrog volitev v državi nastala resna politična kriza, obstaja pa celo nevarnost za razpad enotne države,

L. ker so se Evropska unija in njene države članice nemudoma odzvale in poslale posrednike ter na ta način preprečile poglobitev krize, saj sta se oba kandidata sestala na pogajanjih za njeno rešitev in za zmanjšanje napetosti,

1. izraža solidarnost z ukrajinskim ljudstvom, čigar pravica, da svobodno izvoli svojega predsednika, mora biti priznana in izvedena, ne pa zatrta;

2. strogo obsoja pogoje, v katerih je bil izveden drugi krog predsedniških volitev v Ukrajini, tako kar zadeva zadnji del volilne kampanje kot nepravilnosti in očitno poneverbo pri štetju glasov;

3. zavrača sklep osrednje volilne komisije pod predsedstvom Sergija Kivalova o razglasitvi g. Janukoviča za zmagovalca predsedniških volitev brez temeljite presoje veljavnosti volitev in volilnega postopka, s čimer se očitno kaže namerno neupoštevanje želja ukrajinskega ljudstva;

4. poziva ukrajinske oblasti, naj razveljavijo drugi krog predsedniških volitev in še pred koncem leta pripravijo nov krog, na katerem bodo sodelovali mednarodni opazovalci, pri tem pa zagotovijo odprt in pregleden volilni postopek v skladu z mednarodnimi demokratičnimi merili tako med volilno kampanjo kot med glasovanjem in preštevanjem oddanih glasov, pa tudi temeljito izboljšane pogoje volilne kampanje;

5. poziva ukrajinsko vlado, da se izogne izvajanju vsakršnega pritiska na medije, zlasti javne medije, da ukrajinsko ljudstvo dobi objektivne in nepristranske informacije o kandidatih in trenutnih političnih razmerah v državi;

6. izreka polno podporo prizadevanjem visokega predstavnika za SZVP EU, litvanskega in poljskega predsednika ter predstavnika ruske državne dume za dosego mirne politične rešitve krize v Ukrajini ter poziva vse v dogajanje vpletene strani v Ukrajini k sodelovanju pri iskanju tovrstne politične rešitve;

7. poziva Svet in Komisijo, da ukrajinski vladi dasta jasno vedeti, da uporaba nasilja proti mirnemu, demokratičnemu protestu nikakor ni sprejemljiva in da bo v primeru neupoštevanja tega načela nemudoma zamrznjen Sporazum o partnerstvu in sodelovanju ter uporabljene sankcije;

8. poziva vse protestnike, naj omogočijo normalno delovanje ukrajinskih državnih organov in naj se vzdržijo postavljanja barikad pred osrednjimi zgradbami teh organov;

9. meni, da so grožnje o ločitvi in razdelitvi Ukrajine nesprejemljive, in izraža svojo zavezanost ozemeljski celovitosti Ukrajine;

10. zavrača očitke, ki jih je zlasti izrazil ruski predsednik, češ da Evropska unija in mednarodna skupnost s podporo ukrajinskemu prebivalstvu in njegovi pravici do uveljavljanja demokratičnih pravic spodbujata nasilje; istočasno poudarja, da je Rusija v precejšnji meri odgovorna za razmere v Ukrajini;

11. izraža prepričanje, da so odnosi z Ukrajino odvisni od demokratične rešitve in se zavezuje k trajni podpori in pomoči ukrajinskemu ljudstvu pri vzpostavitvi svobodnega in odprtega demokratičnega sistema, oblikovanju uspešnega tržnega gospodarstva in zasedbi mesta, ki njihovi državi upravičeno pripada v skupnosti demokratičnih narodov;

12. poziva Komisijo, Svet in države članice, da v pričakovanju zadovoljive rešitve trenutnih razmer pospeši sprejem akcijskega načrta za Ukrajino, kar se da hitro prične z izvajanjem tega načrta in vključi nove ukrepe za krepitev vloge civilne družbe;

13. naroči svojemu predsedniku, naj to resolucijo posreduje Komisiji, Svetu, parlamentu in vladi Ukrajine, parlamentarni skupščini NATO in OVSE, Svetu Evrope ter vladi in parlamentu Ruske federacije.

[1] Sprejeta besedila, P6_TA(2004)0046.

[2] UL L 49, 19.2.1998, str. 3.

[3] UL L 331, 23.12.1999, str. 1. Skupna strategija, kakor je bila spremenjena s Skupno strategijo 2003/897/SZVP Evropskega sveta z dne 12. decembra 2003 (UL L 333, 20.12.2003, str. 96).

--------------------------------------------------